**IEPIRKUMA LĪGUMS**

**Par HP iekārtu ražotāja pēc-garantijas servisa nodrošināšanu**

ID Nr. LTV/2017-31

Rīgā 2017. gada 15. jūnijā

**VSIA “Latvijas Televīzija”** tās valdes locekļa Ivara Priedes personā, kurš rīkojas uz prokūras pamata, no vienas puses, turpmāk – Pasūtītājs, no vienas puses un

**SIA “Baltijas Informācijas Tehnoloģijas”** tās valdes locekļa Harija Gala personā, kurš rīkojas uz statūtu pamata, turpmāk – Izpildītājs*,* no otras puses, turpmāk tekstā atsevišķi - Puse, kopā sauktas - Puses, noslēdz iepirkuma līgumu, turpmāk – Līgums.

1. **Vispārīgie noteikumi**
	1. Izpildītājs ir piedalījies Pasūtītāja Publisko iepirkumu likuma 9. panta kārtībā rīkotajā iepirkumā “Par HP iekārtu ražotāja pēc-garantijas uzturēšanas nodrošināšanu”. Identifikācijas ID Nr. LTV/2017-31.
	2. Saskaņā ar Pasūtītāja iepirkuma komisijas 2017. gada 29. maija lēmumu Nr. 27/1-19 Izpildītājs ir ieguvis tiesības realizēt savu iepirkumam iesniegto piedāvājumu.
2. **Līguma priekšmets**
	1. Izpildītājs apņemas, 36 (trīsdesmit sešus) mēnešus no Līguma parakstīšanas dienas, nodrošināt ražotāja pēc-garantijas servisu Pasūtītāja rīcībā esošajām HP iekārtām (turpmāk – Pakalpojums), saskaņā ar šī Līguma un tā pielikuma “Tehniskā specifikācija un cenas” (turpmāk – pielikums) noteiktajām prasībām, Līgumā noteiktajā termiņā un kārtībā.
	2. Pasūtītājs norēķinās par Izpildītāja sniegto Pakalpojumu, veicot norēķinu Līgumā noteiktajā kārtībā un termiņā.
3. **Līguma summa un norēķina kārtība**
	1. Kopējā Līguma summa (bez PVN) ir **37 476,00 EUR** (trīsdesmit septiņi tūkstoši četri simti septiņdesmit seši *euro* un 0 centi). PVN tiek maksāts papildus, saskaņā ar Latvijas Republikas normatīvo aktu prasībām un spēkā esošo likmi.
	2. Kopējā Līguma summā ir iekļautas visas izmaksas, kas nepieciešamas Līguma saistību izpildei, t.sk. visas personāla, tehniskās, rezerves daļu, bojājumu novēršanas un transporta izmaksas, nodokļus un nodevas (izņemot PVN) un jebkādas citas izmaksas, kas nepieciešamas Līguma saistību pilnvērtīgai, kvalitatīvai un savlaicīgai izpildei.
	3. Pasūtītājs Līguma 3.1. punktā noteikto kopējo Līguma summu par Pakalpojuma nodrošināšanu samaksā Izpildītājam ceturkšņu maksājumos – reizi 3 (trijos) mēnešos, 15 (piecpadsmit) darba dienu laikā pēc attiecīgā ceturkšņa akta par Pakalpojuma nodrošināšanu parakstīšanas un rēķina saņemšanas no Izpildītāja, kas tiek nosūtīts uz Pasūtītāja e-pastu: rekini@ltv.lv.
	4. Pasūtītājam ir tiesības izņemt no pēc-garantijas servisa apkalpošanas saraksta jebkuru iekārtu, 30 (trīsdesmit) dienas iepriekš, par to rakstiski brīdinot Izpildītāju, un attiecīgi samazinot Pakalpojuma maksu uz atlikušo Līguma darbības laiku.
	5. Pasūtītājs norēķinus veic *euro* (EUR) bezskaidras naudas norēķinu veidā uz Izpildītāja rēķinā norādīto norēķinu kontu bankā.
	6. Līgumā paredzētie maksājumi skaitās veikti no dienas, kad attiecīgais naudas pārvedums ir veikts no Pasūtītāja bankas konta, saskaņā ar Pasūtītāja bankas izsniegtu izziņu vai konta izrakstu.
4. **Pušu saistības un atbildība**
	1. Izpildītājs nodrošina savlaicīgu un kvalitatīvu Pakalpojuma sniegšanu, saskaņā ar Līguma un tā pielikuma noteikumiem.
	2. Izpildītājs garantē, ka Pakalpojums tiks sniegts laikā un nevainojamā kvalitātē, ja savstarpēji tiks ievēroti Līguma noteikumi.
	3. Izpildītājs apņemas, ne vēlāk kā 10 (desmit) dienu laikā, uzrādīt Pasūtītāja pilnvarotajai personai Izpildītāja rīcībā esošu pilnu rezerves daļu komplektu katrai Līguma pielikumā noteiktajai Pasūtītāja iekārtai, atbilstoši 1.1. punktā minētajā iepirkumā iesniegtajam sarakstam, kam ir jābūt pieejamam ekskluzīvi Līguma izpildes nodrošināšanai visa Līguma darbības laikā.
	4. Pasūtītājs garantē, ka veiks visus maksājumus saskaņā ar Izpildītāja izrakstītiem rēķiniem un Pušu pilnvaroto personu parakstītajiem aktiem par kvalitatīviem, pilnā apjomā un termiņā sniegtiem Pakalpojumiem.
	5. Ja Pasūtītājs nepamatoti neievēro Līgumā noteiktos samaksas termiņus, tad Pasūtītājs maksā Izpildītājam nokavējuma procentus no nesamaksātās Līguma summas, aprēķinot nokavējuma procentus pēc likumiskās gada procentu likmes apmēra, kas noteikta saskaņā ar Civillikuma 1765. panta otro daļu, proporcionāli kavējuma dienu skaitam.
	6. Ja Izpildītājs nav Līguma pielikumā noteiktajā kārtībā pieņēmis iekārtu remontam vai nav veicis remontu Pušu pilnvaroto personu saskaņotajā termiņā, Pasūtītājam ir tiesības pieprasīt līgumsodu 100,00 EUR (piecdesmit *euro*, 00 centi) apmērā par katru kavēto kalendāro dienu, bet ne vairāk kā 10% no Līguma kopējās summas, katrā atsevišķā gadījumā. Izpildītājam ir jāsamaksā līgumsods 10 (desmit) darba dienu laikā pēc attiecīgā Pasūtītāja rēķina nosūtīšanas vai arī Pasūtītājam ir tiesības ieturēt attiecīgo summu no Izpildītājam izmaksājamajām summām par Pakalpojumu nodrošināšanu.
	7. Ja Izpildītājs neievēro Līguma pielikumā noteikto garantijas servisa speciālistu 4 (četru) stundu reakcijas (atbraukšanas) laiku iekārtu trūkumu novēršanai, Pasūtītājam ir tiesības pieprasīt Izpildītājam maksāt līgumsodu 30,00 EUR (trīsdesmit *euro*, 00 centi) apmērā par katru kavēto nākamo stundu, bet ne vairāk kā 1000,00 EUR (viens tūkstotis *euro*). Izpildītājam ir jāsamaksā līgumsods 10 (desmit) darba dienu laikā pēc attiecīgā Pasūtītāja rēķina nosūtīšanas vai arī Pasūtītājam ir tiesības ieturēt attiecīgo summu no Izpildītājam izmaksājamajām summām par Pakalpojumu nodrošināšanu.
	8. Ja Izpildītājs nevar izpildīt Līguma 4.3. punktā minēto saistību, Pasūtītājam ir tiesības pieprasīt, lai Izpildītājs maksā Pasūtītājam līgumsodu 50 EUR (piecdesmit *euro*) apmērā par katru kalendāro dienu, bet ne vairāk kā 10% no Līguma kopējās summas, līdz brīdim, kamēr Līguma 4.3. punktā noteiktā Izpildītāja saistībā netiks izpildīta. Izpildītājam ir jāsamaksā līgumsods 10 (desmit) darba dienu laikā pēc attiecīgā Pasūtītāja rēķina nosūtīšanas vai arī Pasūtītājam ir tiesības ieturēt attiecīgo summu no Izpildītājam izmaksājamajām summām par Pakalpojumu nodrošināšanu.
	9. Pusēm saskaņā ar Latvijas Republikas Civillikumu ir pienākums atlīdzināt otrai Pusei nodarītos zaudējumus, ja tādi ir radušies Puses prettiesiskas (neatļautas) rīcības rezultātā un ir konstatēts un dokumentāli pamatoti pierādīts zaudējumu esamības fakts un zaudējumu apmērs, kā arī cēloniskais sakars starp prettiesisko (neatļauto) rīcību un nodarītajiem zaudējumiem. Puses nav atbildīgas par nejaušu zaudējumu atlīdzināšanu.
	10. Līgumsodu vai nokavējumu procentu samaksa neatbrīvo Puses no pārējo iepirkumu līguma saistību izpildes un zaudējumu atlīdzināšanas pienākuma.
	11. Izpildītājs uzņemas atbildību par zaudējumiem, kuri nodarīti Pasūtītājam un trešajām personām sakarā ar Līguma noteikumu pārkāpumu, ja Izpildītājs tajos ir vainojams.
	12. Pakalpojuma garantijas saistības ir spēkā ar nosacījumiem, ja Pasūtītājs ievēro HP serveru un datortehnikas ekspluatācijas noteikumus.
5. **Konfidencialitāte**
	1. Puses nedrīkst izpaust informāciju par otru Pusi, trešajām personām un Līgumu, izņemot publiski pieejamu informāciju, bez otras Puses rakstiskas atļaujas, izņemot normatīvajos aktos (Publisko iepirkumu likums, Informācijas atklātības likums) noteiktajos gadījumos.
	2. Līguma noteiktais informācijas neizpaužamības pienākums ir spēkā neierobežotu laiku un paliek spēkā arī tad, ja Puse vienpusēji atkāpjas no Līguma vai ja Līgums izbeidzas citādi.
6. **Nepārvarama vara**
	1. Puse tiek atbrīvota no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi pēc Līguma parakstīšanas dienas nepārvaramas varas, kuru nebija iespējams ne paredzēt, ne novērst, iestāšanās rezultātā. Šāda nepārvaramā vara ietver sevī notikumus, kuri iziet ārpus Pušu kontroles un atbildības (dabas katastrofas, ūdens plūdi, uguns nelaime, zemestrīce un citas stihiskas nelaimes, kā arī karš un karadarbība, streiki, Latvijas valsts varas un pārvaldes institūciju, kā arī pašvaldību institūciju pieņemtie normatīvie akti un citi norādījumi, kas ir saistoši Pusēm, un citi apstākļi, kas neiekļaujas Pušu iespējamās kontroles robežās). Lai attiecīgā Puse varētu atsaukties uz nepārvaramās varas radītajiem Līguma izpildes šķēršļiem tai vispirms ir jāizdara viss iespējamais, lai tos novērstu.
	2. Pusei, kas nokļuvusi nepārvaramas varas apstākļos, bez kavēšanās jāinformē par to otra Puse rakstiski 3 (trīs) darba dienu laikā pēc nepārvaramas varas iestāšanās, ziņojumam pievienojot kompetentas iestādes izsniegtu izziņu, kura satur minēto apstākļu apstiprinājumu un raksturojumu.
	3. Ja minēto apstākļu dēļ Līgums nedarbojas ilgāk par 3 (trīs) mēnešiem, katrai Pusei ir tiesības izbeigt Līgumu, par to rakstveidā brīdinot otru Pusi vismaz 15 (piecpadsmit) dienas iepriekš. Šajā gadījumā neviena Līguma Puse nevar prasīt atlīdzināt zaudējumus, kas radušies Līguma izbeigšanas rezultātā.
	4. Par nepārvaramu varu netiek uzskatīti iekārtu, to detaļu vai programmatūras defekti, vai piegādes traucējumi, vai citi ar līguma priekšmetu saistīti iemesli (ja vien minētās problēmas tieši neizriet no nepārvaramās varas), darba strīdi vai streiki.
7. **Līguma spēkā stāšanās kārtība, grozīšana un izbeigšana**
	1. Pasūtītājs ir tiesīgs pieteikt Pakalpojumu sniegšanu saskaņā ar šī Līguma un tā pielikuma noteikumiem 36 (trīsdesmit sešus) mēnešus no Līguma parakstīšanas dienas.
	2. Katrai no Pusēm ir tiesības vienpusēji izbeigt Līguma darbību vismaz 30 (trīsdesmit) dienas iepriekš rakstiski paziņojot par to otrai Pusei. Šajā gadījumā otra Puse nevar celt nekādas pretenzijas par šādu Līguma izbeigšanu, izņemot Līguma 7.3. punktā minēto Izpildītāja pienākumu.
	3. Ja Līgums tiek izbeigts saskaņā ar Līguma 7.2. punktu, Izpildītājs 15 (piecpadsmit) dienu laikā atmaksā Pasūtītājam saņemto summu par attiecīgi nenodrošināto Pakalpojuma sniegšanas laiku. Atmaksājamā summa tiek aprēķināta, dalot pakalpojuma nodrošināšanas izmaksas 1 (vienam) mēnesim ar dienu skaitu mēneši un, reizinot ar to dienu skaitu, kad Pakalpojums netiks nodrošināts.
8. **Nobeiguma noteikumi**
	1. Līguma parakstītāji garantē, ka tiem ir visas tiesības (pilnvaras) savu pārstāvamo vārdā slēgt Līgumu, ar to iegūstot savu pārstāvamo vārdā līgumā minētās tiesības un pienākumus. Ja Līguma parakstītājs tā noslēgšanas brīdī nav bijis pilnvarots pārstāvēt Pusi, par kuras pārstāvi viņš uzdodas, tad viņš uzņemas pats kā fiziska persona visas saistības no parakstītā Līguma un atbild par to izpildi ar visu savu mantu.
	2. Jebkādas domstarpības, strīdi vai pretenzijas, kas rodas Līguma dēļ vai sakarā ar tā pārkāpumiem, neizpildi vai spēkā neesamību, tiek risinātas pārrunu ceļā. Gadījumā, ja Puses nevar panākt vienošanos, tad attiecīgais strīds tiek nodots izskatīšanai Latvijas Republikas tiesā atbilstoši Latvijas Republikas Civilprocesa likumā noteiktajai lietu piekritībai.
	3. Izmaiņas Līgumā vai papildinājumi stājas spēkā un kļūst par neatņemamu un būtisku sastāvdaļu tikai tad, ja par to ir panākta rakstiska vienošanās.
	4. Izpildītājs drīkst veikt apakšuzņēmēju nomaiņu/piesaistīšanu Līguma izpildē atbilstoši Publisko iepirkumu likuma 62. panta nosacījumiem.
	5. Puses vienojas, ka ar Līguma izpildi saistītos jautājumus risinās šādas Pušu pilnvarotās personas:
		1. Pasūtītājs piešķir tiesības pārstāvēt Pasūtītāju jautājumos, kas saistīti ar Līguma izpildi ar tiesībām parakstīt ar Pakalpojuma sniegšanu saistītos aktus: Ilanu Einmani (tālr. 67200555; mob. 26613444; e-pasts: ilana.einmane@ltv.lv);
		2. Pasūtītājs pilnvaro pieteikt Pakalpojumu sniegšanu: Ilanu Einmani (tālr. 67200555; mob. 26613444; e-pasts: ilana.einmane@ltv.lv) vai Juri Kuļikovski (tālr. 67200041; mob.29259297 e-pasts: juris.kulikovskis@ltv.lv);
		3. Izpildītājs piešķir tiesības pārstāvēt Izpildītāju jautājumos, kas saistīti ar Līguma izpildi ar tiesībām parakstīt ar Pakalpojuma sniegšanu saistītos aktus: Servisa vadītāju Jāni Eglīti (tālr. 67819983; e-pasts: janis.eglitis@bit.lv) un Tehnisko direktoru Ojāru Magoni (tālr. 67819982; e-pasts: ojars@bit.lv).
	6. Puses nevar nodot Līguma saistību izpildi trešajai personai bez otras Puses iepriekšējas rakstiskas piekrišanas.
	7. Puses uzrāda otrai Pusei visus dokumentus, kas attiecas uz Līguma izpildi, 3 (trīs) darba dienu laikā pēc otras Puses pieprasījuma.
	8. Pusēm savlaicīgi, bet ne vēlāk kā 5 (piecu) darba dienu laikā, jāpaziņo otrai Pusei par savu saimniecisko rekvizītu un/vai adreses izmaiņām, vai Līguma 8.5.punktā noteikto Pušu pilnvaroto personu nomaiņu, Ja Puse neizpilda šī apakšpunkta noteikumus, uzskatāms, ka otra Puse ir pilnībā izpildījusi savas saistības, lietojot šajā Līgumā esošo informāciju par otru Pusi.
	9. Pušu reorganizācija nevar būt par pamatu Līguma pārtraukšanai vai izbeigšanai. Gadījumā, ja kāda no Pusēm tiek reorganizēta Līgums paliek spēkā, un tā noteikumi ir saistoši Pušu tiesību pārņēmējam.
	10. Līgums un tā pielikums, kas ir Līguma neatņemama sastāvdaļa, ir sastādīti divos eksemplāros latviešu valodā, katrs kopā ar pielikumu uz 6 (sešām) lapām, un izsniegts pa vienam eksemplāram katrai Pusei.
9. **Pušu rekvizīti un paraksti**

|  |  |
| --- | --- |
| Pasūtītājs**VSIA “Latvijas Televīzija"**Vienotais reģistrācijas Nr. 40003080597Zaķusalas krastmalā 33, Rīgā, LV-1050Norēķinu konts: LV54HABA0001408045529AS “Swedbank”bankas kods: HABALV22\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Ivars PriedeValdes loceklis, p.p. | Izpildītājs**SIA “Baltijas Informācijas Tehnoloģijas”**Vienotais reģistrācijas Nr. 40003042434Ūnijas iela 11a, Rīga, LV-1039Norēķinu konts: LV64HABA0551011560295AS “Swedbank”bankas kods: HABALV22\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Harijs GalsValdes loceklis |